b'\n_START_ARTICLE_\nVaine\xc5\xbeerio senov\xc4\x97s gynybinis \xc4\xaftvirtinimas\n_START_SECTION_\nIstorija\n_START_PARAGRAPH_\nAn\xc4\x8dios e\xc5\xbeero pusiasalis, patogus d\xc4\x97l savo kra\xc5\xa1tovaizd\xc5\xbeio ir i\xc5\xa1tekli\xc5\xb3, buvo apgyvendintas kelis kartus, prie\xc5\xa1 \xc4\x8dia \xc4\xafrengiant Vaine\xc5\xbeerio senov\xc4\x97s gynybinius \xc4\xaftvirtinimus. Ankstyviausi apgyvendinimo (stovyklaviet\xc4\x97s) p\xc4\x97dsakai datuojami mezolito laikotarpiu, v\xc4\x97lyvesni \xe2\x80\x93 I t\xc5\xabkst. Galiausiai \xc4\xafrengti gynybiniai \xc4\xaftvirtinimai pagal radinius gali b\xc5\xabti datuojami XVI(?)\xe2\x80\x93XVIII a._NEWLINE_Manoma, kad gynybinis \xc4\xaftvirtinimas \xc4\xafrengtas dvarinink\xc5\xb3 XVII\xe2\x80\x93XVIII a., nes yra buvusio Justinavo (Vaine\xc5\xbeerio) dvaro teritorijoje. Neabejojama, jog \xc5\xa1ie \xc4\xaftvirtinimai buvo naudojami karo su \xc5\xa0vedija ir Rusija metais (1701\xe2\x80\x931721). Tuo metu tokie gynybiniai \xc4\xaftvirtinimai buvo statomi netoli dvar\xc5\xb3.\n_START_SECTION_\nArcheologiniai tyrimai\n_START_PARAGRAPH_\n2006 m. atlikti archeologiniai tyrimai gynybinio pylimo vietoje (18x4 m dyd\xc5\xbeio perkasoje). Nustatyta, jog pylimo statybai naudotas atve\xc5\xbetinis molis su garg\xc5\xbedo priemai\xc5\xa1omis. Pylimo pietin\xc4\x97je pus\xc4\x97je akivaizdus juodo \xc5\xa1lyno tarpsluoksnis. Sp\xc4\x97jama, kad jis supiltas i\xc5\xa1 aplink pylim\xc4\x85 esan\xc4\x8dios pelk\xc4\x97s. Pylimo auk\xc5\xa1tis siekia 1,75\xe2\x80\x932 m, plotis \xe2\x80\x93 16 m, jo vidin\xc4\x97 dalis buvo apd\xc4\x97ta skaldytais, vidutini\xc5\xa1kai 30x20x6 cm dyd\xc5\xbeio akmenimis. Prie\xc5\xa1 \xc4\xafrengiant pylim\xc4\x85, pasirinkta teritorija buvo lyginama, reljefiniai nelygumai u\xc5\xbepilti gruntu, daugiausia moliu. Po pylimu atidengtas 20\xe2\x80\x9340 cm storio kult\xc5\xabrinis sluoksnis, kuriame surasta lipdytos keramikos. Aptiktas grindinio fragmentas n\xc4\x97ra pylimo \xc4\xafrengimo konstrukcinis elementas, jis siejamas su lipdytos keramikos, datuojamos I t\xc5\xabkst. kult\xc5\xabriniu horizontu. Tarp kit\xc5\xb3 archeologini\xc5\xb3 radini\xc5\xb3 \xe2\x80\x93 titnaginiai dirbiniai.'